બીજી કડક જોગવાઈ એ છે કે બિલ્ડર-ડેવલપરને ઘર ખરીદનાર વર્ગ પાસેથી મળેલી રકમમાંથી તેમણે ૭૦ ટકા રકમ અલગ બૅન્ક-અકાઉન્ટમાં જમા કરવાની રહેશે. આની પાછળનો હેતુ એ છે કે બિલ્ડર એ ફન્ડનો બીજાં કામોમાં ઉપયોગ ન કરે અને એ ફન્ડ દ્વારા પ્રોજેક્ટને સમયસર પૂરો કરે. સરકાર ડિફૉલ્ટર બિલ્ડર સામે કડક કારવાઈ કરવાનો ઉદ્દેશ ધરાવતી હોવાથી આ આકરી જોગવાઈઓ કરી રહી હોવાનું જણાવતાં પ્રૉપર્ટી-માર્કેટનાં સાધનો કહે છે કે આને પગલે બિલ્ડર-ડેવલપર વર્ગમાં શિસ્ત વધશે તેમ જ રેગ્યુલેટર કાર્યરત બનવાને પગલે બિલ્ડરોને રાહત પણ થશે. હાલ તેમણે જે પ્રોજેક્ટો માટે ૫૦થી ૬૦ જુદી-જુદી મંજૂરીઓ લેવી પડે છે એમાં પણ ફરક પડશે.